
[bookmark: Tyyppi]Kirjallinen kysymys
[bookmark: Otsikko]Itä-Suomen tuulivoimatilanteesta

[bookmark: Kohde]Eduskunnan puhemiehelle
Puolustusvoimat on rajoittanut tuulivoimaloiden rakentamista itärajalle, koska ne häiritsevät Puolustusvoimien tutkia. Tämä ongelma on tunnistettu jo pitkään, ja nyt Suomeen kohdistuva datakeskusbuumi tekee ongelmasta entistä akuutimman. Datakeskusten sijoittuminen Suomeen edellyttää kasvavaa tuulivoimarakentamista, jotta sähkön riittävyydestä ei muodostu ongelmaa. 

Tuulivoiman rakentamisen mahdollistaminen Itä-Suomeen on välttämätöntä paitsi kasvavaan sähkönkysyntään vastaamiseksi myös tuulisähkön tuotannon vakauden ja tasaisuuden lisäämiseksi sekä alueellisen elinvoimaisuuden parantamiseksi. Itä-Suomen elinvoimaisuuden ja kilpailukyvyn turvaamiseksi vihreät investoinnit on saatava liikkeelle myös siellä, eikä tätä tule tapahtumaan ilman tuulivoimarakentamisen esteiden poistamista. Tämän lisäksi on huolehdittava alueellisten sähköverkkojen riittävästä kapasiteetista. Sähköverkkokapasiteetti vaikuttaa laajasti teollisuuden investointeihin, yritysten sähköistymiseen, uusiutuvan energian hankkeisiin, vetytalouden kehittämiseen sekä koko alueen hyvinvointiin, huoltovarmuuteen ja turvallisuuteen.

Itä-Suomi on pidettävä mukana vihreän siirtymän investointien kelkassa ja datakeskusbuumin myötä myös sinne on rakennettava uutta, uusiutuvaa sähköntuotantoa sähkön riittävyyden turvaamiseksi. Itä-Suomen tuulivoimarakentamisen ja Puolustusvoimien tarpeet tulee yhteensovittaa mahdollisimman nopealla aikataululla.
[bookmark: Perustelut]
[bookmark: Ponsi]Edellä olevan perusteella ja eduskunnan työjärjestyksen 27 §:ään viitaten esitän / esitämme asianomaisen ministerin vastattavaksi seuraavan kysymyksen:

[bookmark: Kysymys][bookmark: Paivays]Erityisesti datakeskusbuumista seuraavan kasvavan sähkönkulutuksen ja lisääntyvän tuulivoiman tarpeen valossa, miten hallitus aikoo vauhdittaa itäisen Suomen tuulivoimarakentamisen esteiden poistamista?
Helsingissä 5.10.2026


Laura Meriluoto vas

